ভারতীয় সেলেবদের সম্পর্ক মানেই সেটা শিরোনামের যোগ্য। ভারতীয়রা তাঁদের সেলিব্রিটিদের আপন না ভেবে পারেন না। সেলেবদের প্রেম-বিয়ে-সংসারের সবটাই সেলিব্রেট করেন তাঁরা। তার উপর প্রেম যদি হয় ক্রস-বর্ডার, সীমান্ত না মেনে? তার ব্যাপারে জানার মজাটা একটু হলেও আলাদা তো বটেই! রইল ভারতীয় সেলেবদের ‘ফিরিঙ্গি’ প্রেমের ফিরিস্তি।
সানিয়া মির্জা-শোয়েব মালিক
সীমান্ত-বিবাহের মধ্যে সবচেয়ে বিতর্কিত বিয়ে সম্ভবত এটিই। দুই দেশের চরমপন্থীরাই প্রবল আপত্তি তুলেছিলেন ভারতীয় টেনিস তারকার সঙ্গে পাকিস্তানি ক্রিকেটারের বিয়ে নিয়ে। সানিয়া নাকি দেশের সঙ্গে বিশ্বাসঘাতকতা করেছেন, শোয়েব ভারতের জামাই হলেন বলে নিজের টিম’কে বেশি পাত্তা দেবেন না— চর্চার নানা দিক শুনলে মনে হবে, সানিয়া-শোয়েব মানুষ নন। দেশজাত প্রডাক্ট! সে যাই হোক, বিয়ের দিন যথেষ্ট নিরাপত্তার ব্যবস্থা করে তবেই হয়েছিল গাঁটছড়া বাঁধা। সানিয়া মির্জা এমনিতেই বিতর্কিত ব্যক্তিত্ব। শোয়েবের আগে তাঁর সঙ্গে সোহরাব মির্জার এনগেজমেন্টও হয়েছিল। সেটা ভেঙেই শোয়েবকে বিয়ে করেন তিনি। গোঁড়া মৌলবাদীদের তিনি আগেও সামলেছেন পাত্তা না দিয়ে। ফলে এই সমস্যাও যে উতরে যাবে, তা আর নতুন কী! দম্পতি এখন থাকেন ভারত-পাকিস্তান-দুবাই— মিলিয়ে-মিশিয়ে।
লিজা হেডন-ডিনো লালবাণী
গত অক্টোবরেই বিয়ে করলেন লিজা। গোয়ার মনোরম উপকূলে স্নিগ্ধ সাজে আর স্পার্কলিং শ্যাম্পেনে বিয়ের উৎসব খবরের যোগ্য হয়েছিল তো বটেই! কিন্তু লিজার বিয়ের সবচেয়ে আকর্ষণীয় দিক হল, তাঁর বর পাকিস্তানি বংশোদ্ভূত ব্রিটিশ ব্যবসায়ী গুল্লু লালবাণীর ছেলে। বিয়ের আগে লিজা সেটা ঘোষণাও করেছিলেন ইনস্টাগ্রামে, তখনও প্রেমিক ডিনোর সঙ্গে ছবি দিয়ে। যার ক্যাপশন ছিল ‘গনা ম্যারি হিম’! তবে  লিজার বিয়ে উরি আক্রমণের খুব বেশি পরের ঘটনা নয়। স্বাভাবিকভাবেই পাক-বিরোধী ভারতীয়রা সহজভাবে নেননি এই বিয়ে। সোশ্যাল মিডিয়ায় তাঁরা লিজাকেও ছেড়ে কথা বলেননি। লিজা অবশ্য পাত্তা দেননি। সুখে সংসার করছেন আপাতত।
প্রীতি জিন্টা-জিন গুডএনাফ
লস এঞ্জেলেসে এই বছরই বিয়েটা সারলেন প্রীতি জিন্টা। জিন গুডএনাফের সঙ্গে। বিয়েতে অবশ্য সে রকম হেভিওয়েট কেউ ছিলেন না, কারণ বিয়ের কথা আলাদা করে জানান দেননি প্রীতি। নেস ওয়াদিয়ার সঙ্গে সম্পর্কটা ভেঙে যাওয়ার পর এবং পরবর্তী নানা বিতর্কের কারণে হয়তো নিরাপত্তাহীনতায় ভুগছিলেন। যাই হোক, বিয়ের পর মুম্বইয়ে ফিরে আসেন জিন এবং জিনের পরিবারের সঙ্গে। দেশে ফিরে বিরাট রিসেপশন পার্টিও দেন। সেখানে অবশ্য বলিউডের কেউকেটারা সকলেই ছিলেন। আপাতত প্রীতি ফের লস এঞ্জেলেসে। স্বামীর সঙ্গেই থ্যাঙ্কসগিভিং কাটাতে গিয়েছেন।

নন্দনা সেন-জন ম্যাকিনসন
পেঙ্গুইন র‌্যান্ডম হাউসের চেয়ারম্যান জন ম্যাকিনসন’কে ২০১৩ সালে বিয়ে করেন নন্দনা। তাঁর বাবা অমর্ত্য সেনের সঙ্গে জনের চেনা-পরিচিতি বহুদিন। সেই সূত্রেই নন্দনার সঙ্গে তাঁর আলাপ। তবে নন্দনার বিয়ে নিয়ে তেমন সাড়া পড়েনি মি়ডিয়ায়। তিনি বেশ চুপিসারেই বিয়েটা সারেন। তা-ও দেশের বাইরে, নিউ ইয়র্কে। তার আগে নন্দনা ডেট করছিলেন মধু মন্টেনা’কে। যিনি এখন ফ্যাশন ডিজাইনার মাসাবা গুপ্তাকে বিয়ে করেছেন। ঘটনাচক্রে মাসাবা’র বাবা-মা ভিভ রিচার্ডস এবং নিনা গুপ্তার প্রেমও সীমান্তের পরোয়া না করে। যদিও বিয়ে পর্যন্ত এগোয়নি ব্যাপারটা।
মিলিন্দ সোমন-মিলিন ইয়াম্পানোয়া
এঁদের দু’জনের সম্পর্ক নিয়ে প্রচুর চর্চা হয়েছিল এক সময়। মিলিন্দ প্রেমে পড়েন মিলিনের। তাঁরা একসঙ্গে মডেলিং করতেন। ফলে চিনতেন পরস্পরকে। তখন অবশ্য মিলিন্দের সঙ্গে সম্পর্ক ছিল মধু সাপ্রে’র। তারপর ২০০৬ সালে ‘ভ্যালি অফ ফ্লাওয়ার্স’ বলে একটি ছবি করেন মিলিন্দ এবং মিলিন। সেখানেই মিলিন্দ বোঝেন, ভালই প্রেমে পড়েছেন! মিলিন আধা-ফরাসি, আধা-চাইনিজ। বিয়েটা পরিণতি পেতে বেশি দেরি হয়নি। তবে সংসারটা বেশিদিন করতে পারেননি দু’জন। তিন বছরের মধ্যে বিচ্ছেদ হয়ে যায় তাঁদের। সে-ও প্রায় অনেকদিন হল। তবে মিলিন্দ তারপর আর প্রকাশ্যে কোনও সম্পর্কে জড়াননি। বিয়েও করেননি!

সেলিনা জেটলি-পিটার হাগ
মিস ইন্ডিয়া হয়েছিলেন বটে ২০০১ সালে। কিন্তু বলিউডে কোনওদিন সুপারস্টার ছিলেন না সেলিনা। তাঁর ফিল্ম কেরিয়ারও তেমন মসৃণ হয়নি মুম্বই ইন্ডাস্ট্রিতে। বলিউডে সময় নষ্ট না করে ২০১১ সালে বিয়েটা সেরে ফেলেন সেলিনা। দুবাই-নিবাসী অস্ট্রিয়ান ব্যবসায়ী পিটার হাগের সঙ্গে। তারপর থেকে সোশ্যাল ওয়ার্ক এবং নিজের চ্যারিটি শো আর মডেলিং নিয়েই থাকেন সেলিনা। যমজ সন্তান নিয়ে সুখেই আছেন তিনি।
মাধুরী দীক্ষিত-শ্রীরাম নেনে
এখন অবশ্য দু’জনেই দেশে ফিরে এসেছেন। তবে ১৯৯৯ সালে যখন নিজের বিয়ের কথা ঘোষণা করেছিলেন মাধুরী দীক্ষিত, লাখ লাখ ভারতীয় ভগ্নহৃদয়ে দিনটা কাটিয়েছিলেন ঠিকই! প্রবাসী ভারতীয় সার্জেন শ্রীরাম নেনে’কে বিয়ে করেন মাধুরী। তারপর পাড়ি দেন লস এঞ্জেলেসে। দীর্ঘ সময় পর্যন্ত পরদায় দেখাই যায়নি মাধুরীকে আর। তখন মন দিয়ে সংসারটাই করছিলেন। দুই ছেলেও হয়, ব্যস্ত ছিলেন তাদের বড়় করা নিয়ে। মাঝে মুম্বই ফিরে আসেন টিভি শো কিংবা এক-আধটা ছবির জন্য। এখন অবশ্য পুরোদস্তুর বলি‌উডি তিনি! পরিবার সমেতই ফিরে এসেছেন দেশে।